Likumprojekts

**Grozījumi Maksātnespējas likumā**

Izdarīt Maksātnespējas likumā (Latvijas Vēstnesis, 2010, 124., 170. nr.; 2012, 33. nr.; 2013, 142., 188. nr.; 2014, 204., 257. nr.; 2015, 42. nr.; 2017, 5. nr.; 2018, 119. nr.; 2019, 248.A, 253. nr.; 2020, 110A. nr.) šādus grozījumus:

1. Papildināt 12.3 panta otro daļu ar 8. un 9. punktu šādā redakcijā:

"8) kurai piemērota Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 78. panta pirmās daļas 4. punktā minētā sankcija par darbības pārtraukšanu, ja no tās piemērošanas nav pagājuši pieci gadi;

9) kurai piemērota Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 78. panta pirmās daļas 4. punktā minētā sankcija par darbības apturēšanu."

2. Papildināt 13. panta otro daļu ar 8. un 9. punktu šādā redakcijā:

"8) kurai piemērota Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 78. panta pirmās daļas 4. punktā minētā sankcija par darbības pārtraukšanu, ja no tās piemērošanas nav pagājuši pieci gadi;

9) kurai piemērota Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 78. panta pirmās daļas 4. punktā minētā sankcija par darbības apturēšanu."

3. Aizstāt 13.1 panta otrajā daļā vārdu "divi" ar vārdu "pieci".

4. Papildināt 16.1 pantu ar 1.1 daļu šādā redakcijā:

"(11) Maksātnespējas jautājumu konsultatīvā padome pēc padomes locekļa vai Maksātnespējas kontroles dienesta direktora ierosinājuma lemj par administratora eksāmena organizēšanu."

5. 16.2 pantā:

aizstāt pirmajā daļā vārdu "divos" ar vārdu "piecos";

papildināt pantu ar 1.1 daļu šādā redakcijā:

"(11) Eksaminācijas komisijas sastāvā iekļautais Administratoru asociācijas pārstāvis ir atbrīvots no kvalifikācijas eksāmena kārtošanas, ja viņš eksaminācijas komisijas sastāvā bijis nepārtraukti vismaz piecus gadus pirms dienas, kad Maksātnespējas kontroles dienestā iesniegts iesniegums par amata apliecības derīguma termiņa pagarināšanu, un vienlaikus apliecina, ka ir apmeklējis kvalifikācijas pilnveides pasākumus šā panta otrajā daļā noteiktajā apmērā.";

aizstāt otrajā daļā skaitli "32" ar skaitli "80";

izteikt ceturto un piekto daļu šādā redakcijā:

"(4) Ja kārtējā kvalifikācijas eksāmena rīkošanas laikā administratora amata darbība ir apturēta vai administrators ir atstādināts no amata darbības veikšanas, administratoram ir tiesības kārtot kārtējo kvalifikācijas eksāmenu. Šādā gadījumā, ja administrators ir nokārtojis kvalifikācijas eksāmenu, viņš ir tiesīgs atsākt pildīt amata pienākumus pēc tam, kad Maksātnespējas kontroles dienesta direktors pieņēmis lēmumu par administratora atjaunošanu amatā. Ja kārtējā kvalifikācijas eksāmena kārtošanas laikā administratora amata darbība ir apturēta vai administrators ir atstādināts no amata darbības veikšanas, Maksātnespējas kontroles dienesta direktors, pamatojoties uz administratora motivētu iesniegumu, pieņem lēmumu par kvalifikācijas eksāmena kārtošanas termiņa pagarināšanu uz laiku līdz nākamajai kvalifikācijas eksāmena rīkošanas reizei pēc administratora amata darbības apturēšanas vai atstādināšanas no amata termiņa beigām. Šādā gadījumā administratora amata darbību atjauno, pamatojoties uz Maksātnespējas kontroles dienesta direktora lēmumu, pēc kvalifikācijas eksāmena nokārtošanas, un amata apliecības derīguma termiņa sākuma datums ir datums, kurā norisinājās tas kvalifikācijas eksāmens, kuru administratoram bija pienākums kārtot atbilstoši šā panta pirmajā daļā noteiktajam kvalifikācijas periodam.

(5) Kvalifikācijas eksāmenu organizē un tā norisi nodrošina Maksātnespējas kontroles dienests, ievērojot šā panta pirmajā daļā noteikto kvalifikācijas periodu. Ja administratoram ir beidzies darbības apturēšanas vai atstādināšanas no amata termiņš un viņš atbilstoši šā panta ceturtajai daļai iesniedzis iesniegumu par kvalifikācijas eksāmena kārtošanas termiņa pagarināšanu uz laiku līdz nākamajai kvalifikācijas eksāmena rīkošanas reizei pēc administratora amata darbības apturēšanas vai atstādināšanas no amata termiņa beigām, Maksātnespējas kontroles dienests var reizi gadā rīkot papildu kvalifikācijas eksāmenu, ja līdz tuvākā plānotā kvalifikācijas eksāmena norisei ir vairāk nekā gads un seši mēneši no administratora amata darbības apturēšanas vai atstādināšanas no amata termiņa beigām."

6. Papildināt 17.2 panta pirmo daļu ar 12. punktu šādā redakcijā:

"12) administratoram piemērota Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 78. panta pirmās daļas 4. punktā minētā sankcija par darbības pārtraukšanu."

7. Papildināt 17.3 panta pirmo daļu ar 4. punktu šādā redakcijā:

"4) administratoram piemērota Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 78. panta pirmās daļas 4. punktā minētā sankcija par darbības apturēšanu."

8. Papildināt pārejas noteikumus ar 71., 72., 73., 74., 75., 76., 77., 78., 79., 80. un 81. punktu šādā redakcijā:

"71. Administratori, kuri saskaņā ar šā likuma regulējumu ir iecelti administratora amatā un kuriem izsniegtās amata apliecības derīguma termiņa beigu datums atbilstoši Maksātnespējas kontroles dienesta direktora lēmumam nav vēlāks par 2022. gada 31. martu, nākamo kvalifikācijas eksāmenu kārto ne vēlāk kā 2024. gada aprīlī, bet līdz tam turpina pildīt administratora pienākumus, pamatojoties uz šajā likumā noteiktajā kārtībā izsniegtu amata apliecību.

72. Administratori, kuri saskaņā ar šā likuma regulējumu ir iecelti administratora amatā un kuriem izsniegtās amata apliecības derīguma termiņa beigu datums atbilstoši Maksātnespējas kontroles dienesta direktora lēmumam ir laikposmā no 2022. gada 1. aprīļa līdz 2023. gada 31. decembrim, nākamo kvalifikācijas eksāmenu kārto ne vēlāk kā 2024. gada oktobrī, bet līdz tam turpina pildīt administratora pienākumus, pamatojoties uz šajā likumā noteiktajā kārtībā izsniegtu amata apliecību.

73. Ja administrators šo pārejas noteikumu 71. un 72. punktā noteikto kvalifikācijas eksāmenu objektīvu apstākļu dēļ nekārto, viņam ir pienākums to kārtot nākamajā tuvākajā kvalifikācijas eksāmena rīkošanas reizē. Šādā gadījumā amata apliecības derīguma termiņa sākuma datums ir datums, kurā norisinājās tas kvalifikācijas eksāmens, kuru administratoram bija pienākums kārtot saskaņā ar šo pārejas noteikumu 71. vai 72. punktu.

74. Šo pārejas noteikumu 71. un 72. punktā noteikto kvalifikācijas eksāmenu kārto arī tie administratori, kuru amata darbība šo pārejas noteikumu 71. un 72. punktā noteiktā kvalifikācijas eksāmena kārtošanas laikā ir apturēta vai administrators atstādināts no amata darbības veikšanas, ja administrators laikā, kad izsludināta pieteikšanās šo pārejas noteikumu 71. un 72. punktā noteiktā kvalifikācijas eksāmena kārtošanai, nav iesniedzis motivētu iesniegumu Maksātnespējas kontroles dienesta direktoram, lūdzot pagarināt kvalifikācijas eksāmena kārtošanas termiņu līdz nākamajai tuvākajai kvalifikācijas eksāmena rīkošanas reizei pēc darbības apturēšanas vai atstādināšanas no amata darbības veikšanas termiņa beigām. Šādā gadījumā amata apliecības derīguma termiņa sākuma datums ir datums, kurā norisinājās tas kvalifikācijas eksāmens, kuru administratoram bija pienākums kārtot saskaņā ar šo pārejas noteikumu 71. vai 72. punktu.

75. Šo pārejas noteikumu 73. un 74. punktā minētajā gadījumā administrators vienu reizi var lūgt pagarināt šo pārejas noteikumu 71. un 72. punktā noteiktā kvalifikācijas eksāmena kārtošanas termiņu līdz nākamajai tuvākajai kvalifikācijas eksāmena norises dienai.

76. Ja administrators kārtojis šo pārejas noteikumu 71. un 72. punktā minēto kvalifikācijas eksāmenu laikā, kad viņa amata darbība ir apturēta vai viņš ir atstādināts no amata darbības veikšanas, administrators ir tiesīgs atsākt pildīt amata pienākumus pēc tam, kad Maksātnespējas kontroles dienesta direktors pieņēmis lēmumu par administratora amata darbības atjaunošanu.

77. Ja attiecībā uz administratoru saskaņā ar šo pārejas noteikumu 74. punktu pieņemts lēmums par kvalifikācijas eksāmena kārtošanas termiņa pagarināšanu līdz nākamajai tuvākajai kvalifikācijas eksāmena rīkošanas reizei, administratora amata darbību atjauno, pamatojoties uz Maksātnespējas kontroles dienesta direktora lēmumu, pēc kvalifikācijas eksāmena nokārtošanas.

78. Lai nodrošinātu iespēju atkārtoti kārtot kvalifikācijas eksāmenu tiem administratoriem, kuri, kārtojot šo pārejas noteikumu 71. un 72. punktā minēto kvalifikācijas eksāmenu, ir saņēmuši negatīvu vērtējumu vai objektīvu iemeslu dēļ kvalifikācijas eksāmenu nekārtoja, Maksātnespējas kontroles dienestam ir tiesības organizēt kvalifikācijas eksāmenu ne vēlāk kā sešus mēnešus pēc šo pārejas noteikumu 71. un 72. punktā minētā kvalifikācijas eksāmena norises dienas.

79. Kvalifikācijas pilnveides pasākumi, kurus administrators apmeklējis no pēdējā kvalifikācijas perioda sākuma līdz dienai, kad stājās spēkā šā likuma noteikumi par kvalifikācijas eksāmena kārtošanu saskaņā ar šo pārejas noteikumu 71. un 72. punktu, ir ņemami vērā, izlemjot jautājumu par kvalifikācijas eksāmena kārtošanas priekšnosacījumu izpildi.

80. Administratoriem, kuriem saistībā ar valstī izsludināto ārkārtējo situāciju kvalifikācijas eksāmena kārtošana tika pārcelta, pēc nokārtota kvalifikācijas eksāmena amata apliecība tiek izsniegta uz diviem gadiem, skaitot no Maksātnespējas kontroles dienesta direktora iepriekšējā lēmumā par amata apliecības derīguma termiņa pagarināšanu norādītā amata apliecības derīguma termiņa beigu datuma.

81. Administratoram, kura tiesības pildīt administratora pienākumus apliecina sertifikāts, pēc kvalifikācijas eksāmena nokārtošanas amata apliecība tiek izsniegta uz diviem gadiem, skaitot no Maksātnespējas kontroles dienesta direktora lēmuma par iecelšanu administratora amatā."

Ministru prezidenta biedrs,

tieslietu ministrs

J. Bordāns